শহরবাসীর মন পেতে জনতার দরবারে মহুয়া মৈত্র

নদিয়া: শহরবাসীর মন পেতে জনতার দরবারে তৃণমূল প্রার্থী মহুয়া মৈত্র (Trinamool candidate Mahua Maitra)। তীব্র গরমকে উপেক্ষা করে প্রচারের ময়দানে ঝড় তুলছেন তৃণমূল নেত্রী। কৃষ্ণনগর লোকসভার অন্তর্গত সাতটি বিধানসভা এলাকার মধ্যে ছয়টিতেই তৃণমূলের পক্ষে থাকলেও মাথা ব্যথার কারণ কৃষ্ণনগর উত্তর বিধানসভার অন্তর্গত পুরসভা এলাকা। কৃষ্ণনগর লোকসভা কেন্দ্রের মধ্যে এটিই একমাত্র পুরসভা এলাকা। পুরসভা তৃণমূলের দখলে থাকলেও দেখা গিয়েছে গত লোকসভা ও বিধানসভা নির্বাচনে এই এলাকা থেকে বিপুল ভোটে পিছিয়েছিল তৃণমূল। গত লোকসভা নির্বাচনে (Lok Sabha Election 2024) কৃষ্ণনগর (Krishnanagar in Lok Sabha) উত্তর বিধানসভায় এলাকা থেকে প্রায় পঞ্চান্ন হাজার ভোটে পিছিয়ে ছিলেন মহুয়া মৈত্র। শুধুমাত্র কৃষ্ণনগর পুরসভা এলাকা থেকেই প্রায় ২৮ হাজার ভোটে পিছিয়ে ছিলেন তিনি।

গত বিধানসভা নির্বাচনেও এই কেন্দ্র থেকে বিজেপি প্রার্থী মুকুল রায় প্রায় ৩৫ হাজার ভোটে জয়ী হয়েছিলেন। সেক্ষেত্রে কৃষ্ণনগর পুরসভা এলাকাতেই প্রায় ১৮ হাজার ভোটে পিছিয়ে। ছিলেন তৃণমূলের প্রার্থী কৌশানি মুখার্জি। ২০২২ এর পুর নির্বাচনে কৃষ্ণনগর পুরসভা তৃণমূল দখল করলেও পুরনো হিসাব মাথা ব্যথার কারণ হয়ে দাঁড়িয়েছে। কারণ এ বছর বিজেপির প্রার্থী রাজমাতা অমৃতা রায়। যা কিছুটা আবেগ কৃষ্ণনগরবাসীর জন্য। সেই কারণে কৃষ্ণনগর পুরসভা এলাকার হারান জমি ফিরে পেতে অভিনব উদ্যোগ নিলেন মহুয়া মৈত্র। কৃষ্ণনগর পুরসভা এলাকার বাসিন্দাদের মন জয় করতে জনতার দরবারে মুখোমুখি হচ্ছেন মহুয়া। যার নাম মুখোমুখি মহুয়া।

আরও পড়ুন: বড়মার ঘর দখল নিয়ে দ্বন্দ্ব তুঙ্গে, শান্তনুর বিরুদ্ধে থানায় অভিযোগ

সকালে কৃষ্ণনগর লোকসভার অন্তর্গত গ্রামগুলিতে হুড খোলা গাড়িতে চেপে প্রচারে নামলেন তৃণমূল প্রার্থী। এরপর বিকেল হতেই কৃষ্ণনগরের বিভিন্ন ওয়ার্ডে জনতার মুখোমুখি হয়ে শুনছেন তাদের অভাব অভিযোগের কথা। তাতেই সাড়াও মিলছে যথেষ্ট। মহুয়া মৈত্রের এই কর্মকান্ডে খুশি কৃষ্ণনগর পুরসভার এলাকার ভোটাররা। তাকে সামনে পেয়ে সমস্ত অভাব অভিযোগের কথা জানিয়েছেন এলাকার ভোটাররা । যদিও এ বিষয়ে কটাক্ষ করতে ছাড়েনি বিজেপি। তাদের দাবি সারা বছর কাজ করলে আজকে এই জনতার দরবারে মুখোমুখি হতে হত না মহুয়াকে।